CELEX: 32020D0121
Language: mt
Date: 2020-01-28 00:00:00
Title: Deċiżjoni tal-Kunsill (UE) 2020/121 tat-28 ta’ Jannar 2020 dwar l-istabbiliment tal-Grupp ta’ Ħidma dwar ir-Renju Unit ippresedut mis-Segretarjat Ġenerali tal-Kunsill, u li tħassar id-Deċiżjoni (UE) 2017/900

29.1.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 23/1
               
            
         DEĊIŻJONI TAL-KUNSILL (UE) 2020/121
         tat-28 ta’ Jannar 2020
         dwar l-istabbiliment tal-Grupp ta’ Ħidma dwar ir-Renju Unit ippresedut mis-Segretarjat Ġenerali tal-Kunsill, u li tħassar id-Deċiżjoni (UE) 2017/900
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 240(3) tiegħu,
         Wara li kkunsidra d-Deċiżjoni tal-Kunsill Ewropew 2009/881/UE tal-1 ta’ Diċembru 2009 dwar l-eżerċizzju tal-Presidenza tal-Kunsill (1), u b’mod partikolari l-Artikolu 4 tagħha,
         Billi:
         
                     (1)
                  
                  
                     Fid-29 ta’ Marzu 2017, il-Kunsill Ewropew irċieva notifika mir-Renju Unit tal-intenzjoni tiegħu li joħroġ mill-Unjoni Ewropea, biex b’hekk jitnieda l-proċess skont l-Artikolu 50 tat-Trattat dwar l-Unjoni Ewropea (TUE). Id-Deċiżjoni tal-Kunsill (UE) 2017/900 (2) stabbilixxiet il-Grupp ta’ Ħidma ad hoc dwar l-Artikolu 50 TUE, ippresedut mis-Segretarjat Ġenerali tal-Kunsill, biex jassisti lill-Kumitat tar-Rappreżentanti Permanenti tal-Gvernijiet tal-Istati Membri (“Coreper”) u lill-Kunsill fil-kwistjonijiet kollha marbuta mal-ħruġ tar-Renju Unit mill-Unjoni.
                  
               
                     (2)
                  
                  
                     Fit-13 ta’ Diċembru 2019, il-Kunsill Ewropew adotta konklużjonijiet li jistqarru b’mod partikolari li bejn il-laqgħat tal-Kunsill Ewropew, il-Kunsill Affarijiet Ġenerali u l-Coreper, assistiti minn Grupp ta’ Ħidma dedikat, għandhom jiżguraw li n-negozjati jitwettqu f’konformità mal-pożizzjonijiet u l-prinċipji ġenerali miftiehma mill-Kunsill Ewropew kif ukoll mal-mandat ta’ negozjar tal-Kunsill, u jipprovdu gwida ulterjuri kif meħtieġ, konsistenti bis-sħiħ mal-aħjar interess tal-Unjoni u bl-għan li jintlaħaq riżultat li huwa ġust u ekwu għall-Istati Membri kollha u fl-interess taċ-ċittadini tagħna.
                  
               
                     (3)
                  
                  
                     Fl-24 ta’ Jannar 2020, ġie ffirmat il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“Ftehim dwar il-Ħruġ”) (3). Dan il-proċess iwitti t-triq għall-konklużjoni imminenti tal-Ftehim dwar il-Ħruġ u l-ftuħ tan-negozjati dwar ir-relazzjoni futura mar-Renju Unit.
                  
               
                     (4)
                  
                  
                     Għalhekk jenħtieġ li jiġi stabbilit Grupp ta’ Ħidma dwar ir-Renju Unit, suċċessiv għall-Grupp ta’ Ħidma ad hoc dwar l-Artikolu 50 TUE. F’konformità mal-konklużjonijiet tal-Kunsill Ewropew tat-13 ta’ Diċembru 2019, il-Grupp ta’ Ħidma dwar ir-Renju Unit ser jiġi ddeżinjat bħala l-kumitat speċjali, skont l-Artikolu 218(4) tat-Trattat dwar il-Funzjonament tal-Unjoni Ewropea, li f’konsultazzjoni miegħu għandhom jitwettqu n-negozjati dwar relazzjoni futura mar-Renju Unit meta l-Kunsill jiddeċiedi li jiftaħ in-negozjati mar-Renju Unit dwar ir-relazzjoni mal-Unjoni wara l-ħruġ tiegħu mill-Unjoni.
                  
               
                     (5)
                  
                  
                     Il-Grupp ta’ Ħidma dwar ir-Renju Unit jenħtieġ li jiġi ppresedut mill-presidenza ta’ sitt xhur. B’mod eċċezzjonali, is-Segretarjat Ġenerali tal-Kunsill jenħtieġ li jippresiedi l-Grupp ta’ Ħidma dwar ir-Renju Unit sal-31 ta’ Diċembru 2020.
                  
               
                     (6)
                  
                  
                     Il-Grupp ta’ Ħidma dwar ir-Renju Unit jenħtieġ li jibda jaħdem fl-ewwel jum wara dak li fih it-Trattati ma jibqgħux japplikaw għar-Renju Unit skont l-Artikolu 50(3) TUE. Il-Grupp ta’ Ħidma dwar ir-Renju Unit jenħtieġ li jassisti lill-Coreper u lill-Kunsill fil-kwistjonijiet kollha marbuta mar-relazzjoni mar-Renju Unit. B’mod partikolari, il-Grupp ta’ Ħidma dwar ir-Renju Unit jenħtieġ li jassisti lill-Coreper u lill-Kunsill matul in-negozjati dwar ir-relazzjoni futura u dwar kwistjonijiet marbuta mal-implimentazzjoni tal-Ftehim dwar il-Ħruġ. Barra minn hekk, il-Grupp ta’ Ħidma dwar ir-Renju Unit jenħtieġ li jassisti lill-Coreper u lill-Kunsill dwar kwistjonijiet marbuta ma’ konsegwenzi oħra tal-ħruġ tar-Renju Unit.
                  
               
                     (7)
                  
                  
                     Huwa xieraq li jiġi previst rieżami tal-arranġamenti rigward il-presidenza tal-Grupp ta’ Ħidma dwar ir-Renju Unit. Dak ir-rieżami jenħtieġ li jitwettaq fi żmien xieraq sabiex ma jfixkilx it-tħejjija tajba tal-presidenza li jmiss, u, fi kwalunkwe każ, sa mhux aktar tard mit-30 ta’ Novembru 2020.
                  
               
                     (8)
                  
                  
                     Id-Deċiżjoni (UE) 2017/900 jenħtieġ li titħassar,
                  
               ADOTTA DIN ID-DEĊIŻJONI
         
            Artikolu 1
            Il-Grupp ta’ Ħidma dwar ir-Renju Unit huwa b’dan stabbilit.
         
         
            Artikolu 2
            Il-Grupp ta’ Ħidma dwar ir-Renju Unit għandu jassisti lill-Coreper u lill-Kunsill fil-kwistjonijiet kollha marbuta mar-relazzjoni mar-Renju Unit.
         
         
            Artikolu 3
            Id-Deċiżjoni (UE) 2017/900 titħassar.
         
         
            Artikolu 4
            Il-Grupp ta’ Ħidma dwar ir-Renju Unit għandu jiġi presedut mill-presidenza ta’ sitt xhur.
         
         
            Artikolu 5
            B’deroga mill-arranġamenti dwar il-presidenza stabbiliti fl-Artikolu 4, il-Grupp ta’ Ħidma dwar ir-Renju Unit għandu jiġi ppresedut mis-Segretarjat Ġenerali tal-Kunsill sal-31 ta’ Diċembru 2020.
         
         
            Artikolu 6
            L-arranġamenti rigward il-presidenza tal-Grupp ta’ Ħidma dwar ir-Renju Unit għandhom jiġu rieżaminati sa mhux aktar tard mit-30 ta’ Novembru 2020.
         
         
            Artikolu 7
            Din id-Deċiżjoni għandha tidħol fis-seħħ fil-jum wara dak li fih it-Trattati ma jibqgħux japplikaw għar-Renju Unit skont l-Artikolu 50(3) TUE.
         
         
            Għandha tiġi ppubblikata f’Il-Ġurnal Uffiċjali tal-Unjoni Ewropea.
            Magħmul fi Brussell, it-28 ta’ Jannar 2020.
            
               
                  Għall-Kunsill
               
               
                  Il-President
               
               A. METELKO-ZGOMBIĆ
            
         
         
            (1)  ĠU L 315, 2.12.2009, p. 50.
         
            (2)  Id-Deċiżjoni tal-Kunsill (UE) 2017/900 tat-22 ta’ Mejju 2017 dwar l-istabbiliment tal-Grupp ta’ Ħidma ad hoc dwar l-Artikolu 50 TUE ippresedut mis-Segretarjat Ġenerali tal-Kunsill (ĠU L 138, 25.5.2017, p. 138).
         
            (3)  ĠU C 384I, 12.11.2019, p. 1.